text: Els esparreguerins Manel Ruiz i Lluïsa Sallent publiquen 'El Balneari' – La Bústia
  Per Redacció / La Bústia 28 de març de 2021 a les 7:00 0 1601 Visites
  A l'abril es faran dues presentacions de l'obra
  'El Balneari' és el nou llibre dels esparreguerins Manel Ruiz Luis i Lluïsa Sallent Asensio. És la seqüela de 'Dins les pedres', que va publicar Ruiz al 2018. Es tracta d'una novel·la d'intriga, assassinats, misteris, codis secrets, amor i, fins i tot, humor. Els autors converteixen els lectors en detectius a través de les investigacions dels personatges.
  A 'Dins les pedres' s'explica la història d'un secret que va ser traslladat d'Àsia a l'Àfrica i després a Europa, concretament a Catalunya. Aquest secret és cobejat per diversos personatges a través del temps, ja que qui el posseeixi dominarà el món. Els seus protectors tenen la missió de mantenir-lo a salvaguarda.
  Anys més tard, a 'El Balneari', els successors d'aquests protectors continuen vetllant per la seva seguretat tenint com a escenari el balneari de La Puda d'Esparreguera.
  La història transcorre en diferents èpoques, però l'acció principal té lloc al 1901. Excepte alguns fets històrics i el nom i càrrec d'alguns dels personatges, tota la resta, tant de trama com de personatges, és ficció, encara que alguns dels personatges estan inspirats en persones reals.
  'El Balneari' és la primera obra de la Lluïsa i la quarta del Manel, que són parella i ara també companys literaris. Es pot comprar a qualsevol llibreria o a través d'Internet.
  Al mes d'abril es duran a terme dues presentacions de l'obra a Esparreguera. La primera, el dia 15 a les 19h a la sala d'actes de Can Pasqual i amb inscripció prèvia al WhatsApp 626 710 697. La segona, el 16 a les 18.30h a la Biblioteca l'Ateneu, també amb inscripció prèvia al telèfon 93 777 13 39.